Ana Velasco González

Ana Velasco González (Sestao, 1981) akrobata bizkaitarra da, muturreko bihurrikaritzan espezializatua; mundu osoko hainbat zirku eta ikuskizunetan ibilitakoa.

 Biografia 
Ana Velasco Gonzálezek Historia ikasketak burutu zituen eta Gurutzetako liburutegian liburuzain aritzen da. Hala eta guztiz ere, sestaoar hau bihurkari izateagatik da ezaguna.

Bihurkaritzan jardun aurretik, eskola garaian, zenbait kirol praktikatu zituen; hala nola, boleibola, futbola eta batez ere, gimnasia erritmikoa. 16 urterekin, ordea, konturatu zen bihurkaritza eta zirku mundua zirela benetan gustuko zituena, gimnasia erritmikorako behar den abiadura ez baitzuen maite eta bere indarguneak malgutasuna eta gorputzaren maneiua baitziren.

Ana Velascoren entrenatzailea Rolf Zwicky suitzarra da, bere dohaina ikusi eta bera entrenatzen hasi zen. Egunero bospasei orduz entrenatzen du: entrenamenduotan luzatze mota guztiak egiten ditu.

 Ibilbidea 
Ana Velasco Gonzálezek liburutegiko oporrak erabili izan ditu bihurkaritzan aritu ahal izateko, esaterako, Corveileko gimnasia erritmikoko galan jarduteko, Interneten bihurkaritza bideoak egiteko edo Ferran Palauekin bideo musikal batean aritzeko.

Egun, hainbat argazkilarirekin lan egiten du; gimnasia erritmikoko Barney Caroll argazkilari alemaniarrarekin eta Manfred Engelekin, kasurako. Argazkilariokin mundu osoko txokoetan ibiltzen da bere akrobazien argazkiak jasotzen.

Aipatutakoez gain, honako hauek ere egin izan ditu:

 Bartzelonako Zavatta zirkuan aritu zen.
 Txileko Pastelito y Tachuela Chico zirkuan lan egin zuen.
 Espainiako Tu sí que vales telebista saioan parte hartu zuen, eta finalera iritsi zen.

 Nazioarteko bihurkaritza konbentzioan izan zen Las Vegasen.

 Erreferentziak 

 Kanpo estekak 

Kategoria:Sestaoarrak
Kategoria:Zirku-artistak
Kategoria:Euskal Herriko liburuzainak
Kategoria:Emakume liburuzainak